Anexă la decizia nr. 1/13  
din 25.01.2017 


Regulamentul
Centrului de plasament temporar al copilului din s. Pripiceni-Răzeși
I. DISPOZIŢII GENERALE
1. Centrul de plasament temporar al copilului din s. Pripiceni-Răzeși (în continuare - Centrul) reprezintă o instituţie care oferă asistenţă temporară copiilor aflaţi în dificultate în cadrul Centrului de zi pentru copii cu cerințe educative speciale, subordonat Direcției Asistență Socială și Protecția Familiei.
2. Centrul este constituit prin decizia Consiliul raional Rezina.
3. Centrul îşi desfăşoară activitatea în conformitate cu legislaţia în vigoare, prezentul Regulament şi cu standardele minime de calitate.
4. Activitatea Centrului este coordonată cu autoritatea tutelară teritorială şi cu serviciul de asistenţă socială, care exercită monitorizarea şi evaluarea activităţii instituţiei, inclusiv a modalităţilor de îngrijire şi educaţie a copiilor plasaţi în Centru.
II. PRINCIPIILE DE ORGANIZARE A CENTRULUI
5. Centrul îşi organizează activitatea în baza următoarelor principii:
a) respectarea interesului superior al copilului;
b) respectarea opiniei copilului;
c) nondiscriminare;
d) interdisciplinaritate şi multidisciplinaritate;
e) flexibilitate;
f) accesibilitate la servicii de calitate;
g) deschidere către comunitate.
III. SCOPUL ŞI OBIECTIVELE CENTRULUI
6. Scopul Centrului este protecţia temporară a copilului aflat în dificultate, socializarea şi (re)integrarea acestuia în familia biologică, extinsă sau adoptatoare şi în comunitate.
7.  Obiectivele Centrului sînt:
a) asigurarea procesului de reabilitare medico-psihopedagogică a personalităţii copilului aflat în dificultate;
b) întreţinerea, îngrijirea şi dezvoltarea copilului aflat în dificultate în conformitate cu particularităţile de vîrstă, individuale şi cu standardele minime de calitate;
c) facilitarea socializării şi (re)integrării copilului în familia biologică, extinsă sau adoptatoare şi în comunitate;
d) stabilirea şi menţinerea relaţiilor cu serviciile de protecţie a copilului din comunitatea în care copilul este (re)integrat;
e) monitorizarea situaţiei pre şi postintegratoare a copilului şi a familiei în care acesta este (re)integrat.
IV. ORGANIZAREA ŞI FUNCŢIONAREA CENTRULUI
8. În Centru sînt îngrijiţi şi educaţi copiii aflaţi în dificultate cu vîrste cuprinse între 0 şi 18 ani. Aflarea copilului în Centru nu va depăşi 12 luni, perioadă în care autorităţile şi personalul Centrului sînt obligaţi să găsească soluţia optimă de rezolvare a cazului.
9. Capacitatea maximă a Centrului este de 5 copii.
10. Centrul este amenajat conform standardelor minime de calitate, în corespundere cu particularităţile de vîrstă şi individuale ale copilului, şi trebuie să-i asigure acestuia un mediu cît mai apropiat de cel familial.
11. Centrul oferă, în limitele competenţelor sale şi în funcţie de necesităţile copilului, asistenţă medicală. Asistenţa medicală primară şi cea specializată sînt asigurate de unităţile medicale teritoriale, conform standardelor Ministerului Sănătăţii.
12. Serviciile educaţionale sînt oferite de către instituţiile educaţionale din comunitate. Angajaţii Centrului asigură asistenţă educaţională copiilor la pregătirea temelor pentru acasă.
13. Centrul asigură copilului servicii de educaţie informală prin învăţarea normelor şi a comportamentelor cotidiene, formarea deprinderilor de viaţă etc.
14. Asistenţa fiecărui copil în Centru se realizează în baza programului individual de protecţie, care prevede soluţii pentru socializarea şi (re)integrarea familială a copilului în termene cît mai restrînse.
15. Centrul asigură servicii de (re)integrare a copilului în familie şi alte forme de protecţie a acestuia prin:
a) pregătirea pentru (re)integrarea în familia biologică, extinsă sau adoptatoare şi în comunitate;
b) dezvoltarea şi menţinerea relaţiilor cu familia biologică, extinsă sau adoptatoare, cu autoritatea tutelară a comunităţii în care copilul a fost (re)integrat;
c) asigurarea ieşirii copilului din Centru;
d) monitorizarea şi evaluarea, în comun cu autoritatea tutelară, a situaţiei pre- şi postreintegratoare a copilului şi a familiei pentru o perioadă de un an.
16. Copiii plasaţi în Centru se află în evidenţa autorităţii tutelare teritoriale, conform legislaţiei în vigoare, şi urmează a fi (re)integraţi în familia biologică, extinsă ori propuşi pentru instituirea tutelei / curatelei sau adopţie.
17. Edificiu pentru activitatea centrului de plasament temporar al copiilor se stabilește sediul Centrului de zi pentru copii cu cerințe educative speciale Pripiceni-Răzeși.
V. PLASAREA COPILULUI ÎN CENTRU
18. Plasarea copilului în Centru se face în modul stabilit de prezentul Regulament, cu prezentarea dosarului personal al copilului de către autoritatea tutelară teritorială şi serviciile de asistenţă socială, sau în regim de urgenţă.
19. Dosarul personal al copilului, în funcţie de statutul lui, este completat de specialiştii Centrului, în comun cu autoritatea tutelară şi serviciul de asistenţă socială, în termenele prevăzute de legislaţia în vigoare.
20. Pe perioada aflării în Centru, copilului i se asigură menţinerea relaţiilor cu membrii familiei biologice, extinse sau adoptatoare, cu reprezentantul legal, dacă acest fapt nu contravine interesului superior al copilului.
21. Copilul plasat în Centru beneficiază de garanţiile sociale conform legislaţiei în vigoare. Totalitatea mijloacelor financiare determinate de acestea se acumulează pe contul personal al copilului, deschis în unităţile bancare teritoriale.
22. Autoritatea tutelară teritorială şi serviciul de asistenţă socială asigură exercitarea controlului asupra acumulării şi administrării corecte a patrimoniului copilului plasat în Centru.
23. Pregătirea ieşirii copilului din Centru se efectuează de către asistentul social, sub supravegherea managerului instituţiei, în colaborare cu autoritatea tutelară teritorială şi serviciul de asistenţă socială.
VI. MANAGEMENTUL CENTRULUI
24. Conducerea Centrului este realizată de un manager cu studii superioare în domeniu şi experienţă profesională de minimum 5 ani, care este și conducătorul Centrului de zi pentru copii cu cerințe educative speciale, fără o salarizare suplimentară.
25. Șeful Direcției Asistență Socială și Protecția Familiei angajează prin ordin managerul Centrului.
26. La momentul angajării managerul încheie un contract cu angajatorul privitor la îndeplinirea condiţiilor şi a responsabilităţilor stabilite adăugător în fişa postului de bază.
27. În activitatea sa managerul Centrului se conduce de actele normative şi legislative în vigoare, dispoziţiile autorităţilor publice centrale şi locale şi de prezentul Regulament.
28. Managerul Centrului este responsabil de activitatea instituţiei.
29. Managerul Centrului este responsabil de organizarea activităţii Centrului şi de calitatea serviciilor prestate. El garantează copilului accesul la serviciile de sănătate, de educaţie etc.
30. Managerul Centrului asigură:
a) funcţionarea Centrului conform standardelor minime de calitate;
b) organizarea şi evaluarea activităţii personalului Centrului, conform fişelor postului;
c) completarea şi prezentarea formularelor şi a rapoartelor privind activitatea Centrului către Direcția Asistență Socială și Protecția Familiei.
d) reprezentarea Centrului în relaţiile cu alte instituţii publice sau private.
31. Managerul Centrului convoacă săptămînal, sau ori de cîte ori este nevoie, şi prezidează şedinţele de planificare a activităţii Centrului.
32. În cazul cînd managerul este în incapacitate de exerciţiu, responsabilitatea pentru buna funcţionare a Centrului îi revine altui angajat numit prin ordin.
VII. PERSONALUL CENTRULUI
33. Personalul Centrului sînt angajații Centrului de zi pentru copii cu cerințe educative speciale, cărora în fișa postului, pe lîngă atribuțiile de bază, li se adaugă atribuțiile centrului de plasament temporar al copilului, fără o salarizare suplimentară
34. La momentul înființării Centrului, iar ulterior la fiecare 6 luni, lucrătorul este obligat să treacă examenul medical, conform standardelor Ministerului Sănătăţii.
35. Angajaţii Centrului sînt obligaţi să păstreze confidenţialitatea informaţiilor despre viaţa intimă a familiilor şi a copiilor, pe care le obţin în timpul exercitării atribuţiilor de serviciu, să nu pretindă şi să nu primească foloase necuvenite pentru munca prestată.
36. Structura şi statele de funcţii ale Centrului sînt stabilite de Standardele Minime de Calitate pentru serviciile de protecţie a copilului şi aprobate de Consiliul raional Rezina. În conformitate cu scopul şi obiectivele instituţiei şi prevederile legislaţiei în vigoare.
37. Centrul activează după un program special, pornind de la necesităţile de îngrijire, educaţie şi reabilitare a copilului.
38. Personalul îşi desfăşoară activitatea conform fişelor postului, în localul destinat Centrului, în conformitate cu orarul de lucru stabilit şi cu programele individuale de reabilitare şi dezvoltare a copiilor.
39. Structura şi pregătirea personalului din Centru trebuie să corespundă obiectivelor şi funcţiilor Centrului.
VIII. FINANŢAREA CENTRULUI
40. Acoperirea financiară a Centrului se va efectua din economia financiară  a întreținerii Centrului de zi pentru copii cu cerințe educative speciale din s. Pripiceni-Răzeși.
41. Centrul are în folosinţă fonduri fixe ale Centrului de zi pentru copii cu cerințe educative speciale Pripiceni-Răzeși.
IX. DISPOZIŢII FINALE
42. Calitatea serviciilor prestate va fi evaluată periodic de către organul de acreditare a serviciilor sociale.
43. Activitatea Centrului încetează în baza deciziei Consiliul raional Rezina, în corespundere cu prevederile legislaţiei în vigoare.

